Document ID: 31999D0501

Odločba Komisije
z dne 1. julija 1999
o določitvi okvirne razdelitve odobrenih pravic za prevzem obveznosti po državah članicah za Cilj 1 iz Strukturnih skladov za obdobje od leta 2000 do 2006
(notificirana pod dokumentarno številko K(1999) 1769)
(1999/501/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1260/1999 z dne 21. junija 1999 o splošnih določbah o Strukturnih skladih [1] in zlasti prvega pododstavka člena 7(3) Uredbe,
(1) ker točka 1 prvega pododstavka člena 1 Uredbe (ES) št. 1260/1999 navaja, da je Cilj 1 Strukturnih skladov spodbujati razvoj in strukturno prilagajanje regij, ki zaostajajo v razvoju;
(2) ker drugi pododstavek člena 7(2) Uredbe (ES) št. 1260/1999 določa, da se 69,7 % odobrenih sredstev iz Strukturnih skladov dodeli Cilju 1, vključno s 4,3 % za prehodno podporo;
(3) ker prvi pododstavek člena 7(3) Uredbe (ES) št. 1260/1999 določa, da Komisija po preglednih postopkih določi po državah članicah okvirno razdelitev odobrenih pravic za prevzem obveznosti, ki so na voljo za programiranje v obdobju od leta 2000 do 2006, pri čemer za Cilj 1 in Cilj 2 v celoti upošteva eno ali več objektivnih meril, podobnih tistim, ki so bila uporabljena v prejšnjem obdobju in zajeta v Uredbi Sveta (EGS) št. 2052/88 z dne 24. junija 1988 o nalogah Strukturnih skladov in njihovi uspešnosti ter o koordiniranju njihovih dejavnosti med seboj in z Evropsko investicijsko banko ter drugimi obstoječimi finančnimi instrumenti [2], kakor je bila nazadnje spremenjena z Uredbo (ES) št. 3193/94 [3], namreč: upravičeno prebivalstvo, regionalno razvitost, nacionalno razvitost in sorazmerno resnost strukturnih problemov, zlasti stopnjo brezposelnosti;
(4) ker tretji pododstavek člena 7(3) Uredbe (ES) št. 1260/1999 določa, naj se v primeru ciljev 1 in 2 s temi razdelitvami ločeno navedejo dodelitve odobrenih pravic za regije in območja, ki so upravičeni do prehodne podpore, da se te dodelitve določijo po merilih iz prvega pododstavka navedenega člena ter da se letna razdelitev teh odobrenih pravic od 1. januarja 2000 postopno zmanjšuje in je leta 2000 nižja kakor leta 1999; ker se lahko profil prehodne podpore prilagodi posebnim potrebam posameznih regij in ker Komisija upošteva zahteve držav članic v tem pogledu, ob upoštevanju letne razdelitve sredstev Strukturnih skladov iz Priloge k Uredbi (ES) št. 1260/1999;
(5) ker prvi pododstavek člena 7(4) Uredbe (ES) št. 1260/1999 vzpostavlja v okviru Cilja 1 program podpore mirovnemu procesu na Severnem Irskem (PEACE) za obdobje 2000 do 2004 v korist Severne Irske in mejnih območij Irske pod enakimi pogoji, kakor so bili v programu za obdobje 1994 do 1999;
(6) ker drugi pododstavek člena 7(4) Uredbe (ES) št. 1260/1999 vzpostavlja v okviru Cilja 1 program posebne pomoči za obdobje 2000 do 2006 za švedske regije na ravni NUTS II, ki niso vključene v seznam iz člena 3(2) navedene uredbe in izpolnjujejo merila iz člena 2 Protokola 6, ki je Priloga k Aktu o pristopu Avstrije, Finske in Švedske [4];
(7) ker izjava Komisije, priložena k zapisniku srečanja Sveta z dne 21. junija 1999, navaja postopek, ki ga bo Komisija uporabila pri odločanju o okvirni dodelitvi odobrenih pravic za Cilj 1 po državah članicah v skladu s prvim pododstavkom člena 7(3) Uredbe (ES) št. 1260/1999;
(8) ker je ob upoštevanju tega postopka Evropski svet v Berlinu dne 24. in 25. marca 1999 v odstavku 44(a), (b), (c), (e), (f), (h), (i) in (j) sklepov predsedstva določil zneske za določene posebne primere za obdobje 2000 do 2006,
SPREJELA NASLEDNJO ODLOČBO:
Člen 1
Okvirni zneski odobrenih pravic za prevzem obveznosti po državah članicah za Cilj 1 za obdobje 2000 do 2006, vključno s programom PEACE in posebnim programom za švedske regije, so določeni v Prilogi I.
Člen 2
Okvirni zneski odobrenih pravic za prevzem obveznosti za prehodno podporo v okviru Cilja 1 po državah članicah in po letih za obdobje 2000 do 2006 so določeni v Prilogi II.
Člen 3
Ta odločba je naslovljena na države članice.
V Bruslju, 1. julija 1999

Labels: 2
15
19
5